Il-Prim Ministru Joseph Muscat qed jerġa' jinqabad f'gidba oħra kbira, apparti l-gidba li jirriżenja jekk ma jlestix power station oħra sa ħames xhur oħra. Issa nqabad li gideb ukoll fil-kampanja kbira li għamel fl-oppożizzjoni fuq il-faqar, il-pensjonijiet, is-servizzi soċjali u l-living wage. Fil-ħames snin bejn l-2008 u l-2013, il-paga medja f'Malta żdiedet b'2,640 ewro minkejja li d-dinja kienet għaddejja mill-agħar kriżi ekonomika f'mitt sena. Fl-istess ħames snin, il-pensjonanti gawdew iż-żieda sħiħa li kienet medja ta' kważi 4 ewro fil-ġimgħa. Fl-istess waqt, imma, Joseph Muscat kien qed jgħid li jneħħi l-faqar billi jintroduċi l-living wage, jiġifieri paga li tkun ferm ogħla minn mill-paga minima, u li jżid il-pensjonijiet u s-servizzi soċjali b'ammonti sostanzjali ħalli 'jeradika' l-faqar. Issa, l-istess Joseph Muscat qed jilgħab biċ-ċifri u l-ewwel jgħid li ż-żieda se tkun €1.16 fil-ġimgħa u mbagħad jgħid li se tkun €0.58. Dawn iż-żidiet għadhom kemm ġew deskritti mill-Alleanza Kontra l-Faqar bħala 'miżeri'. Dan waqt li l-Ministri u d-Deputati Laburisti u l-qraba tagħhom qed jiffangaw f'pagi fenomenali. Il-mara tal-Ministru li jgħid li xirja ta' ġimgħa għand is-supermarket tiswa 25 ewro qed taħtaf 13,000 ewro fix-xahar. Il-familja tad-Deputat Laburista Silvio Schembri għandha tmien karigi. U l-aħħar eżempju ta' ffangar Laburista hu mid-Deputat Laburista Carmelo Abela li qed jaħtaf 1,115 ewro fil-ġimgħa. Lil dal-Prim Ministru ma jista' jemmnu ħadd f'dak li jgħid. Joseph Muscat la żamm il-kelma li ta sena wara l-elezzjoni f'Dissett tas-6 ta' Marzu li għadda u lanqas ma żamm il-wegħda tal-living wage.
Il-Prim Ministru gideb ukoll dwar il-pagi.